ताले तोड़ घर के बर्तन भी चोरी कर ले गए चोर
मोतीनगर स्थित शहीद भगत सिंह कॉलोनी में चोर एक घर के ताले तोड़कर सोने और चांदी के गहने, कैश अन्य सामान के साथ किचन में पड़े बर्तन तक चोरी करके ले गए। वारदात के समय घर के सदस्य बाबा बालकनाथ माथा टेकने के लिए गए हुए थे। जब वह घर वापस आए तो देखा कि घर के ताले टूटे हुए थे और सारा सामान बिखरा पड़ा था। घर में पड़े डेढ़ लाख के सोने के गहने, सात तोले चांदी, 15 हजार रुपए कैश, एलईडी बर्तन गायब थे। इसके बाद घरवालों ने तुरंत पुलिस को सूचित किया। मामले की जानकारी मिलते ही थाना मोती नगर की पुलिस मौके पर पहुंच गई। पुलिस ने शहीद भगत सिंह कॉलोनी के रहने वाले कुनाल मल्होत्रा की शिकायत लेकर कार्रवाई शुरू कर दी है। पुलिस मामले की जांच कर रही है। जानकारी के अनुसार कुनाल मल्होत्रा एक गत्ता बनाने वाली कंपनी में मार्केटिंग की जॉब करते हैं। वह अपने परिवार के साथ शनिवार की शाम छह बजे के करीब बाबा बालक नाथ मंदिर माथा टेकने के लिए गए थे। रविवार की रात जब वह घर वापस आए तो उन्हें वारदात के बारे में जानकारी मिली। कुनाल ने बताया कि चोर किचन में पड़े बर्तन अन्य जरुरी खाने की चीजें भी चोरी करके ले गए। उसने बताया कि गली में एक फैक्ट्री से बाहर सीसीटीवी कैमरे लगे हुए हैं, जिसमें चोर आते दिखाई देते है। लेकिन कैमरे के आगे बिजली की तार आने के कारण फुटेज साफ दिखाई नहीं दे रही। पुलिस ने फुटेज कब्जे में लेकर आरोपियों की तलाश शुरू कर दी है।
कुनाल चोरी की जानकारी देते हुए।
hin_Deva hin_Deva hin_Deva